
Către:


              BIROUL PERMANENT AL CAMEREI  DEPUTAŢILOR



Vă înaintăm alăturat, Raportul asupra propunerii legislative pentru modificarea și completarea Ordonanței de Urgență nr.155/2024 privind instituirea unui cadru pentru securitatea cibernetică a rețelelor și sistemelor informatice din spațiul cibernetic național civil, aprobată cu modificări și completări prin Legea nr.124/2025, precum și pentru completarea Legii nr.286/2009 privind Codul Penal, trimisă Comisiei pentru tehnologia informației și comunicațiilor pentru dezbatere în fond, cu adresa nr. Plx 350/2026 din 29 aprilie 2026.	
În raport cu obiectul și conținutul său, inițiativa legislativă face parte din categoria legilor organice.




PREŞEDINTE,

RADU –NICOLAE MIHAIU

RAPORT 
asupra
propunerii legislative pentru modificarea și completarea Ordonanței de Urgență nr.155/2024 privind instituirea unui cadru pentru securitatea cibernetică a rețelelor și sistemelor informatice din spațiul cibernetic național civil, aprobată cu modificări și completări prin Legea nr.124/2025, precum și pentru completarea Legii nr.286/2009 privind Codul Penal

În conformitate cu prevederile art.95 din Regulamentul Camerei Deputaților, Comisia pentru tehnologia informației și comunicațiilor a fost sesizată spre dezbatere în fond, cu propunerea legislativă pentru modificarea și completarea Ordonanței de Urgență nr.155/2024 privind instituirea unui cadru pentru securitatea cibernetică a rețelelor și sistemelor informatice din spațiul cibernetic național civil, aprobată cu modificări și completări prin Legea nr.124/2025, precum și pentru completarea Legii nr.286/2009 privind Codul Penal, transmisă cu adresa nr. Pl-x 350/2026.
Consiliul Legislativ a avizat negativ propunerea legislativă, conform avizului nr.152/3.02.2026.
Consiliului Economic și Social a avizat favorabil proiectul de act normativ, conform avizului nr. 1450/25.02.2026.
Senatul, în calitate de primă Cameră sesizată, a respins inițiativa legislativă, în ședința din data de 27 aprilie 2026.
Comisia pentru muncă şi protecţie socială a avizat favorabil propunerea legislativă, confom avizului nr. 7c-9/423/11.05.2026.
Comisia pentru administrație publică și amenajarea teritorilui a avizat favorabil inițiativa legislativă, confom avizului nr. 4c-7/395/2026.
	Camera Deputaților este Camera decizională, potrivit prevederilor art.75 alin. (1) din Constituția României, republicată.
Propunerea legislativă are ca obiect de reglementare completarea art.36 din Ordonanţa de urgenţă a Guvernului nr.155/2024, prin introducerea unui nou alineat, care stabileşte obligaţia Directoratului Naţional privind Securitatea Cibernetică (DNSC) de a se consulta cu un comitet inter instituţional, constituit din autorităţile relevante în domeniul securităţii şi apărării cibernetice, reglementarea funcţionării acestui comitet în baza unui statut elaborat de DNSC şi avizat de autorităţile membre, asigurând flexibilitate administrativă şi adaptabilitate la evoluţiile tehnologice, precum şi completarea Codului Penal cu o prevedere, prin care faptele săvârşite în cadrul activităţilor de cercetare şi raportare a vulnerabilităţilor, realizate în condiţiile prevăzute de Ordonanţa de urgenţă a Guvernului nr.155/2024, nu constituie infracţiune.
În conformitate cu prevederile art.62 și 133 din Regulamentul Camerei Deputaţilor, republicat, membrii Comisiei pentru tehnologia informației și comunicațiilor au examinat proiectul de act normativ în şedinţa din 19 mai 2026.  La ședințele comisiei deputații au fost prezenți conform listelor de prezență.
În urma dezbaterilor și a opiniilor exprimate, membrii Comisiei pentru tehnologia informației și comunicațiilor au hotărât cu unanimitate de voturi să propună plenului Camerei Deputaților adoptarea propunerii legislative pentru modificarea și completarea Ordonanței de Urgență nr.155/2024 privind instituirea unui cadru pentru securitatea cibernetică a rețelelor și sistemelor informatice din spațiul cibernetic național civil, aprobată cu modificări și completări prin Legea nr.124/2025, precum și pentru completarea Legii nr.286/2009 privind Codul Penal, cu amendamente admise redactate în Anexă care face parte integrantă din prezentul raport.
În raport cu obiectul și conținutul reglementării, inițiativa legislativă face parte din categoria legilor organice.     	   



	PREŞEDINTE,
RADU – NICOLAE MIHAIU

	SECRETAR,
SORIN NĂCUȚĂ

ANEXĂ
AMENDAMENTE ADMISE
Plx 350/2026
	Nr.crt.
	Forma inițiatori
	Amendamente 
	Motivare

	1. 
	Lege pentru modificarea și completarea Ordonanței de Urgență nr.155/2024 privind instituirea unui cadru pentru securitatea cibernetică a rețelelor și sistemelor informatice din spațiul cibernetic național civil, aprobată cu modificări și completări prin Legea nr.124/2025, precum și pentru completarea Legii nr.286/2009 privind Codul Penal

	Lege pentru completarea art. 36 din Ordonanța de urgență a Guvernului nr.155/2024 privind instituirea unui cadru pentru securitatea cibernetică a rețelelor și sistemelor informatice din spațiul cibernetic național civil, precum și pentru completarea Legii nr.286/2009 privind Codul penal

	Tehnică legislativă

	2. 
	Art. I. La articolul 36 din Ordonanța de urgență nr. 155/2024 privind instituirea unui cadru pentru securitatea cibernetică a rețelelor și sistemelor informatice din spațiul cibernetic național civil, publicată în Monitorul Oficial, Partea I, nr. 1332 din 31 decembrie 2024, aprobată cu modificări și completări prin Legea nr. 124/2025, după alineatul (1) se introduce un nou alineat, alin. (1)1, cu următorul cuprins:
(1)1 În îndeplinirea prevederilor alin. (l), DNSC se consultă cu un comitet format din autoritățile de la art. 11 — 12 și art. 14 — 17 din Legea nr. 58/2023 privind securitatea și apărarea cibernetică a României, precum și pentru modificarea și completarea unor acte normative, care funcționează în baza unui statut elaborat de către DNSC și avizat de autoritățile membre.
	Art. I. La articolul 36 din Ordonanța de urgență a Guvernului nr. 155/2024 privind instituirea unui cadru pentru securitatea cibernetică a rețelelor și sistemelor informatice din spațiul cibernetic național civil, publicată în Monitorul Oficial al României, Partea I, nr. 1332 din 31 decembrie 2024, aprobată cu modificări și completări prin Legea nr. 124/2025, după alineatul (1) se introduce un nou alineat, alin. (11), cu următorul cuprins:
(11) În îndeplinirea prevederilor alin. (1), DNSC se consultă cu un comitet consultativ, fără personalitate juridică, format din autoritățile prevăzute la art. 11, 12, 14 — 17 din Legea nr. 58/2023, care funcționează în baza unui statut elaborat de către DNSC și avizat de autoritățile membre.
	Tehnică legislativă








Preluare observații Consiliul legislativ

	3. 
	Art. II. După art. 365 din Legea nr. 286/2009 privind Codul Penal, publicată în Monitorul Oficial, Partea I, nr. 510 din 24 iulie 2009, se introduce un nou articol 3651, cu următorul cuprins:




Art. 3651 Faptele prevăzute în art. 360 — 365 nu constituie infracțiune atunci când sunt săvârșite de o persoană fizică sau juridică, dacă sunt îndeplinite cumulativ condițiile privind cercetarea și raportarea vulnerabilităților unor produse sau servicii ale tehnologiei informațiilor și comunicațiilor prevăzute la art. 36 alin. (5) și (6) din Ordonanța de urgentă a Guvernului nr. 155/2024 privind instituirea unui cadru pentru securitatea cibernetică a rețelelor și sistemelor informatice din spațiul cibernetic național civil, publicată în Monitorul Oficial, Partea I, nr. 1332 din 31 decembrie 2024, aprobată cu modificări și completări de Legea nr. 124/2025.
	Art. II. După articolul 365 din Legea nr. 286/2009 privind Codul penal, publicată în Monitorul Oficial al României, Partea I, nr. 510 din 24 iulie 2009, cu modificările și completările ulterioare, se introduce un nou articol, articolul 365¹, cu următorul cuprins:

Art. 3651 Cauză de înlăturare a caracterului penal

Faptele prevăzute la art. 360 alin. (1) și (3), art. 361 și art. 364 nu constituie infracțiune atunci când sunt săvârșite de o persoană fizică sau juridică, dacă sunt îndeplinite cumulativ condițiile privind cercetarea și raportarea vulnerabilităților unor produse sau servicii ale tehnologiei informațiilor și comunicațiilor prevăzute la art. 36 alin. (5) și (6) din Ordonanța de urgență a Guvernului nr. 155/2024 privind instituirea unui cadru pentru securitatea cibernetică a rețelelor și sistemelor informatice din spațiul cibernetic național civil, aprobată cu modificări și completări prin Legea nr. 124/2025.

	În vederea implementării observațiilor Consiliului Legislativ privind compatibilitatea tuturor ipotezelor descrise de art. 360-365 cu cauza de înlăturare a răspunderii prevăzută în proiect, în sensul excluderii faptelor a căror consumare nu poate face obiectul cercetării și raportării vulnerabilităților unor produse sau servicii ale tehnologiei informațiilor și comunicațiilor prevăzute la art. 36 alin. (5) și (6) din Ordonanța de urgență a Guvernului nr. 155/2024.

[bookmark: _GoBack]În ceea ce privește faptele prevăzute la art. 360 alin. (2), art. 360 alin. (3) și art. 364, se apreciază că acestea nu pot fi excluse în mod absolut din sfera cauzei de înlăturare a răspunderii penale, întrucât, în anumite situații, pot interveni în mod inevitabil și incidental în cadrul activităților legitime de cercetare a vulnerabilităților.
Astfel, în practică, stabilirea existenței unei vulnerabilități poate presupune realizarea unor conexiuni la sisteme informatice și interacțiunea cu acestea, ceea ce poate conduce, în mod automat, la recepționarea sau transferul unor date, fără ca aceste acțiuni să constituie scopul în sine al activității desfășurate.

De asemenea, identificarea și testarea vulnerabilităților implică utilizarea unor proceduri și programe specializate, fără de care detectarea acestora nu este posibilă, aceste activități fiind inerente domeniului securității cibernetice.

În aceste condiții, incriminarea acestor conduite, în absența unei delimitări bazate pe scopul legitim al cercetării și pe respectarea condițiilor legale privind raportarea vulnerabilităților, ar avea ca efect descurajarea activităților de securitate cibernetică desfășurate cu bună-credință.

